Król Roger
Król Roger er en opera i tre akter af Karol Szymanowski. Librettoen, der bygger på Euripides’ tragedie Bacchantinderne, er skrevet af den polske forfatter Jarosław Iwaszkiewicz og komponisten.
Operaen blev komponeret 1920-24, men først uropført i 1926 i Warszawa. I de efterfølgende år blev den relativt sjældent opført, men fra slutningen af 1980'erne har den fået en renæssance med opførelser i både Europa, Japan og USA.
Operaens handling foregår i 1200-tallet på Sicilien, der under kong Roger 2. oplevede et økonomisk og kulturelt opsving og blev et centrum for videnskab, kunst og filosofi. Kongen var kendt for sin religiøse og intellektuelle tolerance, men den bliver i operaen sat på prøve, da en karismatisk hyrde har held til at udbrede sit hedonistiske budskab til folket og dronning Roxane, der følger ham. Handlingen illustrerer det modsatrettede begrebspar apollinsk-dionysisk, som Friedrich Nietzsche har beskrevet i Die Geburt der Tragödie.
Operaens første akt, også kaldt den byzantinske, indledes med en grandios messe i en byzantinsk katedral, en demonstration af kong Rogers religiøse og kulturelle tilhørsforhold. Som modsætning dertil følger den orientalske anden akt med de arabisk-persiske melismer i Roxanes sang samt hyrdens tilhængeres ekstatiske danserytmer, der lokker selv kongen med. I tredje akt, den såkaldt hellenistiske, slutter operaen med kong Rogers korte lovsang til den opgående sol, der kan tolkes som en tilbagevenden til hans apollinske ideal eller måske en syntese mellem det apollinske og det dionysiske.